L’Ajuntament de Sagunt sol·licita de nou a la Demarcació de Carreteres la instal·lació de barreres acústiques a Sant Cristòfol
16 d’abril 2025

![](/media/ve5lsvnv/reuniondemarcacioncarreteras_c2.jpg?width=850&height=637.5)

L’alcalde de Sagunt, Darío Moreno, i el regidor d’Urbanisme, juntament amb personal tècnic de l’Ajuntament de Sagunt, s’han reunit este matí amb el cap de la Demarcació de Carreteres de l’Estat a la Comunitat Valenciana, Guillermo Llopis, per a reiterar la petició d’instal·lació de barreres acústiques en l’AP-7, en la zona de Sant Cristòfol.

Els representants municipals han demanat conéixer l’estat del projecte d’increment de la capacitat de l’AP-7 i han fet saber que “és fonamental que, abans que arribe eixa gran actuació, s’ha de posar solució als problemes acústics que genera l’autovia, especialment, al Centre Ocupacional Sant Cristòfol i al Centre d’Educació Especial (CEE) Albanta”.

Així mateix, Moreno i Raro han traslladat al màxim responsable de les carreteres de l’Estat a la Comunitat Valenciana la “preocupació” del veïnat de la zona del Pla del Bou, per les afectacions que poden produir-se, a causa de la intervenció. En eixe sentit, segons han comentat, “la Demarcació de Carreteres s’ha mostrat totalment sensible amb les reivindicacions municipals i ha garantit que l’actuació, en cap cas, suposarà acostar l’autovia als habitatges”. Igualment, “tampoc produirà canvis substancials quant a l’accessibilitat a la zona: es mantindran els accessos al Pla del Bou, que, en tot cas, es voran millorats”.

![](/media/ruycpbj3/reuniondemarcacioncarreteras_c1.jpg?width=850&height=478.6036036036036)

Cal recordar que en abril de 2024, [el Ministeri de Transports i Mobilitat Sostenible va confirmar que descartava el projecte d’ampliació de la circumval·lació de Sagunt](https://aytosagunto.es/va/actualitat/el-ministeri-de-transport-aten-les-reivindicacions-de-sagunt-i-descarta-el-projecte-d-ampliacio-del-bypass/), la coneguda com el by-pass, que havia rebut l’oposició de l’Ajuntament. Per contra, plantejava una solució alternativa que incrementarà la capacitat de l’AP-7 amb un carril més per sentit. Tot això, com a part d’un projecte més ampli que millorarà les connexions de l’A-23 amb la V-23 i l’AP-7, amb una remodelació total dels enllaços.

“El Ministeri ha plantejat un projecte molt ambiciós a la ciutat, amb una inversió d’uns 90 milions d’euros. És una molt bona notícia, però volem que al llarg d’este procés es tinguen en compte les necessitats del municipi”, ha expressat l’alcalde, Darío Moreno.

El primer edil ha confirmat que el projecte d’increment de la capacitat de l’AP-7 es troba “en una fase inicial” i que la Demarcació de Carreteres i l’Ajuntament han assumit el compromís de mantindre reunions de seguiment, per a conéixer els avanços de la iniciativa. “Es tracta d’una obra de gran envergadura i amb una enorme complexitat en l'àmbit administratiu, però se’ns ha indicat que ‘progressa adequadament’ i que cap a finals d’any podrem comptar amb més detalls del projecte”, ha apuntat el regidor d’Urbanisme, Javier Raro.

*   [](http://www.facebook.com/sharer.php?u=https://aytosagunto.es/va/actualitat/2025-04-16-l-ajuntament-de-sagunt-sol-licita-de-nou-a-la-demarcació-de-carreteres-la-instal-lació-de-barreres-acústiques-a-sant-cristòfol/ "Facebook")
*   [](http://twitter.com/share?url=https://aytosagunto.es/va/actualitat/2025-04-16-l-ajuntament-de-sagunt-sol-licita-de-nou-a-la-demarcació-de-carreteres-la-instal-lació-de-barreres-acústiques-a-sant-cristòfol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-16-l-ajuntament-de-sagunt-sol-licita-de-nou-a-la-demarcació-de-carreteres-la-instal-lació-de-barreres-acústiques-a-sant-cristòfol/ "Linked In")
*   [](mailto:?body=https://aytosagunto.es/va/actualitat/2025-04-16-l-ajuntament-de-sagunt-sol-licita-de-nou-a-la-demarcació-de-carreteres-la-instal-lació-de-barreres-acústiques-a-sant-cristòfol/)